অর্জুনপুর ফাঁড়িতে বড়বাবু নিজেই ছিলেন – নিশীথ দলুই। তিনি কিছু জিজ্ঞেসও করলেন না – প্রথমে শুনলেন, সবাই মিলে এ ওকে থামিয়ে যেরকম করে ঘটনাটা বলছিল সেভাবেই শুনলেন। কাউকেই থামালেন না। তিনি সকলের ওপর চোখ বুলিয়ে-বুলিয়ে যেমন করে শুনছিলেন, তাতে মনে হতে পারে, সেইভাবেই তিনি শুনতে চাইছিলেন। আর তাঁর ওই তাকানোর ফলে এক-একজন বুঝে যাচ্ছিল, সে ঘটনাটা সবটুকু জানে না। তখন, সে থেমে যাচ্ছিল। এমন করে সবার থামা হয়ে গেলে বড়বাবু একটা খাতা টেনে নিয়ে বললেন, ‘কার নামে ডায়েরি হবে? একজনের নাম বলুন। একজনের বললেই হবে।’